Je Guienez diz Griphonez de Laubespin, et je Hugonins de Varignoles escuier faisons savoir a toz celx qui verrunt ces presentes letres que com discorde fust entre religious homes le abbe et le covent del Mirour del Ordre de Cytiax dune part, et entre Perral de Loysie seignour de Belvoir dautre, sore une partie de terre et de bois del terrage de la grange de Servyllie par devers Belvoir, que affermoit le diz Perax apartenir a lui par droit de heritage, les diz religious affermianz encontre, a la perfin les dites parties se compromistrent en nos aut et bas com en arbitres et amiables compositours sus totes lour discordes par lour bones fos et par sollempnel stipulation, et sus la peine de cent livres de Viannois stipulee et promise dune partie a autre. Et nos veue et coneue la demande et de la defension des dites partiese par le consentement del dit Perral et maismement par bons instrumenz et par reconoissance de proudomes havons aiugie es diz religious la dite chose littigiouse et a lour demandee del dit Perral apartenir as diz religious perdurablement. Item havons prononcie par notre dit et par notre arbitrage que les bones entre le terrage de la dite grange et entre la vile ou le terrage de Belvoir soient renovelees, si com il est contenu es letres que li dit religious hont del pere des dit Perraul et de lui maismes sus la paine desusdite. Cest dit ceste prononciation et ces choses desusdites je li diz Perrauz hai fermes, estables et agreables, seinz decepcion et de ma bone volonté, et promete par mon sairment fait sus sainz Evangieles et sus la peine desus dite que par moi ou par autrui, en iugement ou defors, en parole ou en fait, je ne vindrai contre chose qui soit contenue en ces presentes letres, ne consentirai que autres hi vigne taiseblement ne espressement. En tesmoignage de l[aquelle chose] je li diz Guienez, je li diz Hugonins et ie li diz Perrax havons mis nostres saelx en ces presentes lettres. D[ate en lan de notre Seigneur] M CC LXXX et no el mois de juin.